b'\n_START_ARTICLE_\nBlokkeringen av Wikipedia i Tyrkia 2017\n_START_PARAGRAPH_\nBlokkeringen av Wikipedia i Tyrkia 2017 var en hendelse som startet 29. april 2017. Tyrkia blokkerte 29. april 2017, klokken 08.00 lokal tid, all tilgang til Wikipedia fra Tyrkia. Blokkeringen ble f\xc3\xb8rst gjennomf\xc3\xb8rt uten n\xc3\xa6rmere begrunnelse. Siden ble blokkeringen if\xc3\xb8lge pressen begrunnet med landets internettlov (lov nr. 5651). Veneziakommisjonen vurderte i 2015 Tyrkias internettlov som delvis mangelfull, med tanke p\xc3\xa5 \xc3\xa5 n\xc3\xa5 Europar\xc3\xa5dets standarder._NEWLINE_Wikipedias grunnlegger Jimmy Wales var invitert til en messe i Tyrkias hovedstad Istanbul som skulle finne sted fra 15. til 18. mai. Han fikk tidlig i mai 2017 beskjed fra myndighetene i Istanbul om at invitasjonen var tilbakekalt.\n_START_SECTION_\nTyrikas internettlov, lov nr 5651\n_START_PARAGRAPH_\nTyrkias lov nr 5651 som ble oppgitt som hjemmel for blokkeringen, er av Veneziakommisjonen kalt Law No. 5651 on regulation on the internet and combating crimes comitted by means of such publication (the internet law). Loven ble vedtatt i 2007. _NEWLINE_Europar\xc3\xa5dets parlamentarikerforsamling ba Veneziakommisjonen i 2015 om \xc3\xa5 analysere lov nr 5651. En slik uttalelse ble fremlagt i Opinion No. 805 / 2015. Veneziakommisjonen var i uttalelsen representert av medlemmer fra Storbritannia, Island, Nederland, \xc3\x98sterrike og Estland._NEWLINE_Kommisjonen gjennomgikk i sin 27 sider lange rapport, de forskjellige hjemler for blokkering av internett som loven inneholder. Loven hjemler blokkering b\xc3\xa5de av preventive og midlertidige grunner. Preventive blokkeringer kan hindre visse former for informasjon, for eksempel de som gjelder terrorisme eller annen kriminalitet, mens midlertidige hjemler kan v\xc3\xa6re del av en rettslig prosedyre, som en midlertidig forf\xc3\xb8yning. _NEWLINE_Kommisjonen konkluderte med at loven hadde mangler som gjorde at den ikke n\xc3\xa5dde opp til europeiske standarder, og ga r\xc3\xa5d (avsnitt 103) med hensyn til hvordan disse standardene kunne oppn\xc3\xa5s. Kommisjonen etterlyste blant annet et lovkrav om at blokkeringer m\xc3\xa5tte v\xc3\xa6re n\xc3\xb8dvendige av hensyn til demokratiet (necessary in a democratic society, se avsnitt 103, fjerde strekpunkt).'